**PILIETIŠKUMO KOMPETENCIJA**

**APIBRĖŽTIS**

**Pilietiškumo kompetencija** – tai vertybės, nuostatos, suvokimas ir praktinio veikimo gebėjimai, įgalinantys ugdytis pilietinį tapatumą ir stiprinti pilietinę galią, kartu su kitais kūrybiškai ir socialiai atsakingai kurti demokratišką visuomenę, stiprinti Lietuvos valstybingumą tarptautinėje bendrijoje

**SANDAI**

**Pilietinis tapatumas ir pilietinė galia:**

• ugdomas piliečio ir valstybės santykio suvokimas, individo siejimasis su valstybe, pagrindinių piliečio teisių ir pareigų žinojimas, gebėjimas jas paaiškinti, nusiteikimas prisiimti atsakomybę dėl valstybės ir visuomenės raidos;

• supratimas ir gebėjimas paaiškinti, kas yra pilietis. Gebėjimas būti atviram kintančio pilietiškumo supratimui, įžvelgti problemas ir galimybes, kylančias pilietiniam tapatumui globaliame pasaulyje;

• suvokimas, kas yra pilietinė visuomenė, gebėjimas paaiškinti pagrindinius jos principus ir vertybes. Pilietinės galios esmės ir prasmės suvokimas, gebėjimas rinktis veiksmingus jos stiprinimo būdus, analizuoti pilietinės kultūros apraiškas.

**Gyvenimas bendruomenėje kuriant demokratišką visuomenę:**

• supratimas, kad teisinė sistema, prasidedanti kuriamų susitarimų laikymusi, yra demokratinio bendrabūvio pagrindas. Gebėjimas jausti socialinę atsakomybę dėl savo veiksmų ir jų pasekmių, dalyvavimas kuriant darnią sociokultūrinę, ekonominę, ekologinę aplinką;

• įsitraukimas į bendruomenės gyvenimą, gebėjimas tirti problemas, iniciatyvos ir pokyčių įgyvendinimas bendruomenėje. Neformaliųjų ir nevyriausybinių organizacijų vaidmens supratimas kuriant demokratišką bendrabūvį, įvairių savanoriavimo ir labdaringos veiklos formų ir būdų pasirinkimas;

• formuojamas demokratijos suvokimas ne tik kaip valstybės valdymo formos, bet ir kaip kasdienio gyvenimo būdo pozicija. Gebėjimas gerbti demokratijos vertybes ir, remiantis jomis, kurti bendruomeninę aplinką. Suvokimas, kad jo, kaip individo, dalyvavimas lemia bendruomenės ir demokratinės visuomenės stiprėjimą.

**Pagarba žmogaus teisėms ir laisvėms:**

• formuojamas gebėjimas įvardinti pagrindines žmogaus teises ginančius dokumentus, suvokti dokumentų prasmę ir institucijų funkcionalumą. Gebėjimas gerbti kito nuomonę ir kitokią pilietinę poziciją; formuojamas solidarumo jausmo suvokimas ne tik su šalia esančiais, bet ir viso pasaulio piliečiais;

• randasi suvokimas, kad ne viskas, kas teisėta, yra teisinga. Formuojamas gebėjimas atpažinti situacijas, imtis aktyvių veiksmų, kai pažeidžiamos asmeninės, arba kito asmens, kaip individo, teisės, suvaržomos laisvės; dalyvavimas jas ginančioje veikloje;

• formuojamas mokymasis kurti savarankiškai, analizuoti ir kritiškai vertinti žiniasklaidoje pateikiamą informaciją, suvokti žiniasklaidos vaidmenį demokratijoje, atpažinti propagandos apraiškas ir siūlyti jų įveikimo būdus.

**Valstybės kūrimas ir valstybingumo stiprinimas tarptautinėje bendruomenėje:**

• suvokti įsipareigojimo gerbti ir saugoti Lietuvos valstybės nepriklausomybę ir suverenumą svarbą, analizuoti politinius procesus ir juos kritiškai vertinti;

• mokomasi suvokti, kad valstybė stiprinama ne tik ginant išorę, bet ir tausojant žmogiškuosius, kultūros ir gamtos išteklius. Ugdomas socialinio solidarumo jausmas bei aktyvaus dalyvavimo svarbos suvokimas tausojant išteklius ir kuriant darnią aplinką;

• Lietuvos dalyvavimo vertinimas Europos Sąjungos, Šiaurės Atlanto sutarties (angl. NATO) ir kitose tarptautinėse organizacijose; valstybės, kurioje gyvenama dalyvavimo jose analizavimas ir vertinimas.